10 000 tuntia vapaaehtoistyötä – Leena Mustonen sai pelastusalan Mestariluokan harrastusmerkin

Leena Mustonen, Lappeenrannan Vapaaehtoisen palokunnan (Lappeenrannan VPK) aktiivi, on saanut Suomen Pelastusalan Keskusjärjestön (SPEK) Mestariluokan harrastusmerkin lauantaina 15.11.2025. Merkin myöntämisperusteena on, että henkilö on tehnyt vähintään 10 000 tuntia harrastustyötä. Etelä-Karjalan hyvinvointialue ja Etelä-Karjalan pelastuslaitos onnittelevat lämpimästi Leenaa!

Harrastusmerkki myönnetään palokuntayhdistyksen ehdotuksesta tunnustuksena uutterasta palokuntatyöstä. Leena Mustosen Mestariluokan harrastusmerkin anomuksen Kaakkois-Suomen Pelastusalanliitto ry:lle teki Lappeenrannan VPK, joka on Etelä-Karjalan pelastuslaitoksen sopimuspalokunta.

SPEKin palokuntien palvelutoiminnan kehittämispäällikkö Markku Savolainen totesi onnittelupuheessaan Leenan olevan esimerkki siitä, mitä palokuntahenki parhaimmillaan tarkoittaa: yhteistyötä, auttamista ja yhteisön rakentamista. Vuosien varrella Leena on osallistunut peräti 54 palokuntanuorten leiriin, ollut muonittamassa lukemattomissa pelastusalan tapahtumissa ja ollut kantava voima harrastustoiminnan ylläpitämisessä. Yli 500 kokouksen toimintasuunnittelu kertoo valtavasta työmäärästä, sitoutumisesta ja halusta olla mukana rakentamassa yhteisöllisyyttä ja nuorten polkua kohti aikuisuutta palokuntataitojen kartuttamisessa.

Lappeenrannan VPK:n päällikkö Antti Harju kertoo, että Leena on erittäin ansioitunut toimija sopimuspalokuntatoiminnassa sekä paikallisella että valtakunnallisella tasolla. Leenan erikoisalana on ollut sekä hälytys- että leirimuonitus.

Leena Mustonen ja Antti Harju

– Leenalla on tänä vuonna rikkoutunut yli 10 000 tehdyn vapaaehtoistyötunnin raja. Mutta tiedän, että Leenan tunteja on rekisteröity sähköisesti vasta vuodesta 2006, ja hän on kuitenkin aloittanut jo vuonna 1990, joten tuntimäärät ovat pitkälti yli ansiomerkkirajan.

– Leena on tullut tutuksi isolle joukolle sekä maakunnallisella että valtakunnallisella tasolla erityisesti leirimuonituksen parista. Lisäksi paikallisesti merkittävää on Leenan työ hälytysmuonituksessa, jotta pitkäkestoisissa hälytystehtävissä pystytään toimimaan tehtävän vaatima aika.

Leena Mustonen kertoo tunnustuksen tulleen täytenä yllätyksenä kesken viikonloppuna olleita SPEKin opintopäiviä.

– Tämä vapaaehtoistyö sopimuspalokunnassa on vienyt ihan mukanaan. Aloitin 20-vuotiaana VPK:hon kuuluneiden vanhempieni kautta, kun tarvittiin lisää talkooväkeä, ja sillä tiellä ollaan, summaa Leena Mustonen.

Leena kertoo olleensa leirimuonitustöissä jo viidellä valtakunnallisella palokuntanuorten leirillä, jotka järjestetään eri puolella Suomea neljän vuoden välein. Kahdella leirillä hän on ollut varamuonituspäällikkönä.

– Tämä työ on niin mukavaa, kun pääsee tapaamaan tuttuja ja nuoria. Mielelläni toimin nuorten parissa ja että saadaan yhdessä toimien mahdollistettua nuorille hyvä ja halpa harrastus, toteaa Leena.

Haluatko mukaan? Sopimuspalokunnassa vapaaehtoistyö on avointa kaikille – ja harrastus on maksuton.

Palokuntatoiminta sopii kaikenikäisille. Voit liittyä VPK:hon tai palomiesyhdistykseen ja osallistua esimerkiksi tukitehtäviin, nais- tai veteraanitoimintaan tai palokuntanuorten ohjaamiseen. Vapaaehtoisia tarvitaan myös suuronnettomuuksissa ja häiriötilanteissa tukemaan pelastustoimen henkilöstöä. Mitä kauemmas suurista kaupungeista mennään, sitä todennäköisemmin ensimmäinen apu tulee sopimuspalokunnalta.

Sopimuspalokunnat ovat tärkeä osa pelastustoimea. Suomessa on yli sata päätoimista paloasemaa ja noin 700 sopimuspalokuntaa, joista 24 toimii Etelä-Karjalassa.

Sopimuspalokuntalaiset hoitavat samoja tehtäviä kuin päätoimiset pelastajat: liikenneonnettomuuksia, tulipaloja, myrskyvahinkoja sekä ihmisten ja eläinten pelastamista. Lisäksi palokunnissa harjoitellaan ja kouluttaudutaan aktiivisesti.

Lue lisää valmiustoiminnan vapaaehtoistyön mahdollisuuksista: Mukaan vapaaehtoistoimintaan | Pelastustoimi

Lisätietoja:

Antti Harju, Lappeenrannan VPK:n päällikkö, puh. 040 419 3564, lappeenranta@vpk.ekpelastuslaitos.fi

Leena Mustonen, Lappeenrannan Palokuntanaiset ry, puh. 040 740 7260